[{"text_idx": "#000000", "text": "Rydyn ni\u2019n cydnabod bod hon yn adeg cyfrifoldeb cenedlaethol a phersonol ac y dylid cymryd mesurau i amddiffyn unigolion sydd mewn perygl mawr o COVID-19, yn ogystal a\u0302\u2019u teuluoedd a\u2019r bobl sy\u2019n eu cefnogi."}, {"text_idx": "#000003", "text": "\u201cFel llawer o fusnesau eraill, mae Xyla Health and Social Services wedi gorfod pontio ein gweithrediad swyddfa ym Manceinion yn gyflym i fodel gweithio o bell er mwyn parhau i weithio\u2019n ddiogel ac yn gynaliadwy drwy\u2019r argyfwng COVID-19. Mae gennym ni gyfrifoldeb i\u2019r awdurdodau lleol (ALlau) a Grwpiau Comisiynu Clinigol (CCGs) rydyn ni\u2019n gweithio gyda nhw, yn ogystal a\u0302\u2019n defnyddwyr gwasanaeth, i sicrhau ein bod ni\u2019n parhau i weithio i\u2019r un safonau uchel a dod o hyd i ddatrysiadau ymarferol i\u2019r heriau mae COVID-19 yn eu cyflwyno. Yn yr un modd, mae gennym ni gyfrifoldeb i aelodau ein ti\u0302m i sicrhau na fyddant yn agored i risg uwch o ddal COVID-19 oherwydd natur y gwaith rydyn ni\u2019n gofyn iddynt ei wneud."}, {"text_idx": "#000006", "text": "Mae\u2019r rhan fwyaf helaeth o\u2019n gwaith Gwasanaethau i Oedolion yn cynnwys cysylltiad wyneb yn wyneb traddodiadol a\u0302 phobl hy\u0302n sy\u2019n derbyn gofal cymdeithasol yn y gymuned. Yn amlwg, mae llawer o\u2019r bobl yn y grw\u0302p demograffig hwn wedi\u2019u nodi fel rhai mewn perygl mwy os byddant yn dal COVID-19, ac felly, yn ddealladwy, bydd llawer ohonynt yn amharod i groesawu ein timoedd o weithwyr cymdeithasol i\u2019w cartrefi i gynnal asesiadau o\u2019u hanghenion gofal."}, {"text_idx": "#000007", "text": "Yn yr un modd, mae llawer o\u2019r bobl y mae angen asesiad Trefniadau Diogelu wrth Amddifadu o Ryddid arnynt yn breswylwyr mewn cartrefi gofal sydd, yn gwbl gywir, wedi rhoi cyfyngiadau mynediad ar waith mewn perthynas ag ymwelwyr. Dan yr amgylchiadau hyn, ein ro\u0302l ni yw cynllunio arferion gweithio effeithiol ond diogel sy\u2019n ein galluogi ni i gysylltu a\u0302 defnyddwyr eu gwasanaeth a rhanddeiliaid eu gofal, o bell."}, {"text_idx": "#000008", "text": "Ein cyfrifoldeb ni fydd ystyried sut y gellir defnyddio\u2019r adnoddau proffesiynol a\u2019r sgiliau sydd gennym yn hyblyg, i fynd i\u2019r afael a\u0302\u2019r heriau sy\u2019n deillio o bandemig COVID-19. Fel enghraifft, rydyn ni wedi cynllunio gwasanaeth ail-alluogi a\u0302\u2019r nod o gefnogi\u2019r broses o bontio\u2019r bobl hynny yn yr ysbyty sy\u2019n cael eu hystyried i fod yn ffit yn feddygol i adael i ddychwelyd i\u2019w cartrefi gyda\u2019r cymorth priodol ar eu cyfer yn y gymuned."}, {"text_idx": "#000010", "text": "Mae\u2019r heriau a gyflwynwyd yn ein Gwasanaethau i Blant yn wahanol i\u2019r rhai sy\u2019n effeithio ar oedolion. Er nad yw plant yn cael eu hystyried i fod mewn categori\u0308au risg uwch mewn perthynas a\u0302 COVID-19 yn gyffredinol, ni ellir cyfaddawdu ar gynnal cysylltiad a\u0302 phlant sy\u2019n agored i\u2019r risgiau, yn gymesur a\u0302\u2019u hanghenion, gan y cyfyngiadau ar gysylltiad a\u0302 symud rydyn ni\u2019n eu dioddef ar hyn o bryd. Rydyn ni\u2019n gweithio\u2019n agos gydag awdurdodau lleol i sicrhau bod ein ffyrdd o weithio yn cyd-fynd a\u0302\u2019i gilydd a\u2019n bod ni\u2019n parhau i gyflawni ein dyletswyddau\u2019n ddiogel."}, {"text_idx": "#000011", "text": "Mae llwyddiant ein busnes yn seiliedig ar di\u0302m gwych sy\u2019n rheoli ac yn cydlynu gwasanaeth rheng flaen o\u2019n swyddfa ym Manceinion, ac mae wedi bod yn hanfodol sicrhau y gall pawb weithio gartref."}, {"text_idx": "#000012", "text": "Mae symud i fodel gweithio o bell wedi bod yn gymharol syml ac ar o\u0302l i ni brofi\u2019r gofynion technegol a hygyrchedd yn ystod yr wythnos flaenorol, roeddem ni wedi gallu cael 100% o\u2019n cydweithwyr yn gweithio gartref o 17 Mawrth. Rwy\u2019n credu nawr, ac yn y dyfodol, bod y broblem yn un ddiwylliannol yn hytrach na thechnegol. Mae\u2019r ti\u0302m sy\u2019n gweithio yn y swyddfa yn grw\u0302p cymdeithasol iawn gyda pherthnasoedd proffesiynol a phersonol hir sefydledig ac wedi\u2019u gwreiddio\u2019n ddwfn \u2013 mae\u2019r grw\u0302p yn cynnwys chwiorydd a ffrindiau o\u2019r brifysgol. Yn ogystal a\u0302 gweithio ar y cyd, yn aml iawn bydd cydweithwyr yn mynd i gael cinio gyda\u2019i gilydd, yn mynd i siopa ac efallai (yn achlysurol yn unig, wrth reswm!) yn mynd i gael diod neu fwyd ar o\u0302l y gwaith. Byddai tynnu sgaffoldio\u2019r perthnasoedd hynny, heb gydnabod na cheisio lliniaru\u2019r effaith, yn gam gennym ni fel busnes."}, {"text_idx": "#000013", "text": "Fel llawer o fusnesau, rydyn ni wedi defnyddio cynadleddau dros y ffo\u0302n, Skype a Microsoft Teams ar gyfer cyfarfodydd ffurfiol, ac wedi llwyddo i gynnal ein rhaglen lawn o gyfarfodydd o gartref, gan gynnwys ein \u2018Dosbarth Meistr\u2019 misol, lle\u2019r oedd pwnc y mis hwn yn cynnwys cyflwyno swyddogaeth a methodoleg asesiadau Gofal Iechyd Parhaus i\u2019r ti\u0302m ehangach."}, {"text_idx": "#000014", "text": "Fodd bynnag, rwy\u2019n credu ei bod hi\u2019n llawer mwy heriol ail-greu \u2018bwrlwm\u2019 y swyddfa \u2013 y sgyrsiau anffurfiol, y cymorth a\u2019r ffraethineb \u2013 ac rwy\u2019n credu bod hwn yn faes lle bydd angen talu sylw ofalus i sicrhau na chaiff ei golli neu ei danwerthfawrogi."}, {"text_idx": "#000015", "text": "I ddechrau, rydym ni\u2019n cael \u2018egwyl de\u2019 rithwir dwywaith y dydd lle gall cydweithwyr ymgynnull ar Skype a siarad yn yr un ffordd y byddant dros baned. Rydyn ni hyd yn oed wedi cynnal parti pen-blwydd rhithwir ac mae parti ynysu yn yr arfaeth! Yn anochel, mae llawer o\u2019r syniadau da hyn yn dod o\u2019r ti\u0302m, felly rydyn ni wedi bod yn awyddus i annog arloesedd a chreadigrwydd."}, {"text_idx": "#000019", "text": "I wella bywydau a chymunedau pobl ymhellach drwy ein cyflawniad arbenigol o wasanaethau iechyd a chymdeithasol."}]